Roben vehicles per encastar-los en les façanes de dues entitats bancàries a la Garrotxa - Garrotxa Digital
Sant Jaume de Llierca - Publicat a les 10.50
Els Mossos d’Esquadra investiguen un grup que va robar un vehicle i va encastar-lo contra el caixer automàtic d’una entitat financera a Sant Jaume de Llierca durant la passada matinada. El grup va actuar presumptament fa dos dies a Vilablareix, i el passat 21 de gener a Tortellà. Només en un dels casos van aconseguir emportar-se el botí.
L’entitat bancària afectada del carrer Major de Sant Jaume de Llierca ha sofert nombrosos danys materials, tant a dins com a fora de l’oficina. A dins, tombat, hi havia el caixer automàtic, objecte de l’intent de robatori d’aquesta matinada. Sobre 2/4 de 4, els veïns han sentit un fort cop. En sortir, han vist almenys sis individus corpulents.
Jordi Cargol, alcalde de Sant Jaume de Llierca: S’ha sentit un cop molt fort, han sortit els veïns i han vist sis persones que parlaven entre elles. No han reconegut l’idioma. Eren homes corpulents i ràpidament han avisat als Mossos.
Per intentar perpetrar el robatori, els lladres han robat dos vehicle:, un cotxe robat a Vidreres, amb el qual s’han encastat a l’entitat bancària fent marxa enrere, i una furgoneta robada a Castellfollit de la Roca. Els lladres no han aconseguit emportar-se el caixer ni els diners, tot i que sí que han robat el material d’obra de la furgoneta, entre el que hi havia una formigonera, un trepant i una radial, que l’autònom propietari hauria valorat en més de 2.000 en la seva denúncia. La matinada d’aquest mateix dimarts a Vilablareix, al Gironès, els lladres s’encastaven en l’oficina de la mateixa entitat bancària i, segons fonts de la investigació, aconseguien emportar-se prop de 30.000 euros. A Tortellà, ahir van arreglar els desperfectes d’un intent de robatori amb les mateixes circumstàncies. Sis individus van aparèixer amb dos vehicles robats en localitats properes, i un el van utilitzar per encastar-se contra el caixer automàtic. Va passar la matinada del 21 de gener, durant la llevantada.
Josep Reig, alcalde de Tortellà: Amb la fressa que hi havia, i que tothom estava pendent de l’aigua del Temporal Gloria, ho van aprofitar per intentar el robatori. Per les característiques similars podríem estar parlant del mateix grup.
A Tortellà els lladres tampoc van aconseguir endur-se ni el caixer ni els diners. El fet que l’intent de robatori hagi estat contra la mateixa entitat bancària fa pensar que els lladres prefereixen per alguna circumstància aquest tipus de caixers a l’hora de tombar-lo i arrencar-lo. Els alcaldes de les poblacions garrotxines afectades ja han demanat més vigilància al cos de Mossos d’Esquadra.
Josep Reig, alcalde de Tortellà: Aquell dia tots els cossos de seguretat estaven més pendents del temporal. Llavors suposo que van aprofitar aquesta circumstància.
Jordi Cargol, alcalde de Sant Jaume de Llierca: Sabem que tenen dificultats, però ens pertoca demanar als cossos de seguretat que incrementin les rondes de vigilància a la Garrotxa.
Ahir es va estrenar al Teatre Principal d'Olot la nova creació de la companyia olotina La Funerària, 'Amb el món a l'esquena'. Es tracta d'una producció que, fidel a l'esperit crític de la companyia, exposen els problemes foscos que impregnen la nostra societat.…
El ple del Cartipàs del Consell Comarcal de la Garrotxa va començar donant compte del nomenament dels vicepresidents i dels consellers delegats. Fina Surina serà la vicepresidenta primera i consellera d’Acció Social. L’alcalde de Sant Jaume, Jordi Cargol…